Страх от трета световна война тресе Запада
Трета световна война може да започне в скоро време. Светът балансира на ръба на най-големия в човешката история конфликт. Такива са очакванията на доста хора в най-големите западни държави - САЩ, Великобритания, Германия и Франция, показва проучване на YouGov, цитирано от в. „Индипендънт”. От възможен  скорошен световен военен конфликт в САЩ се боят 64% от запитаните. Страховете им са породени от очакванията за промени в политиката на новия президент Доналд Тръмп. Във Великобритания за страх от трусове споделят 61% от анкетираните. Най-сдържани са хората в скандинавските държави, където 39% смятат трета световна война за предстояща заплаха. В тези държави обаче е висок процентът на очакващите извършването на терористичен акт на тяхна територия. 59% от американците смятат, че главната опасност за света е Русия, такова е и мнението на 71% от британците. Французите пък са рекордьори в страха си от вероятен терористичен акт - повече от 81% от анкетираните смятат това за реалност.  Страховете се подклаждат от атентатите, които стават редовно явление с десетки жертви.  При взрив на кола бомба в Египет през уикенда загинаха 9 полицаи, ранените са 10, съобщи ABC. Инцидентът е станал в Северен Синай, край град Ел Ариш.  Рязко увеличение и все по-опасни кибератаки срещу сървъри на Европейския съюз отчита Брюксел през последната година. Това се случва на фона на нарастваща тревога от потенциална руска намеса в европейската политика, пише британският в. „Файненшъл Таймс”./Марица.бг